IPL 2021: അവിശ്വസനീയ ജയത്തിനു പിന്നാലെ സഞ്ജുവിന് 12 ലക്ഷം പിഴ ദുബായ്: പഞ്ചാബ് കിങ്സിനെതിരെ അവിശ്വസനീയ വിജയം നേടിയതിനു പിന്നാലെ രാജസ്ഥാന് റോയല്സ് ക്യാപ്റ്റന് സഞ്ജു സാംസണിന് 12 ലക്ഷം രൂപ പിഴ ചുമത്തി. കുറഞ്ഞ ഓവര് നിരക്കിന്റെ പേരിലാണ് പിഴ ചുമത്തിയത്. ഏറ്റവും കുറഞ്ഞ ഓവര് നിരക്കുമായി ബന്ധപ്പെട്ട് സഞ്ജു സാംസണിന് 12 ലക്ഷം രൂപ പിഴ ചുമത്തിയെന്നും സീസണിലെ ഇത്തരത്തിലുള്ള ആദ്യ നടപടിയാണെന്നും ഐപിഎല് സമിതി ഔദ്യോഗിക പ്രസ്താവനയിലൂടെ അറിയിച്ചു. ഇന്നലെ ദുബായില് നടന്ന മത്സരത്തില് കാര്ത്തിക് ത്യാഗി എറിഞ്ഞ അവസാന ഓവറില് പഞ്ചാബിനെതിരെ അവിശ്വസനീയമായ രണ്ട് റണ്സ് വിജയമാണ് രാജസ്ഥാന് റോയല്സ് നേടിയത്. പഞ്ചാബിന് അവസാന ഓവറില് ജയിക്കാന് നാല് റണ്സ് മാത്രം വേണ്ടിയിരുന്നപ്പോഴാണ് നിക്കോളാസ് പൂരന്റെയും ദീപക് ഹൂഡയുടെയും വിക്കറ്റുകള് വീഴ്ത്തി തോല്വിയില് നിന്നും ത്യാഗി രാജസ്ഥാനെ കരകയറ്റിയത്. IPL 2021 PBKS vs RR: അവസാന ഓവറില് ത്യാഗിയുടെ മാജിക് രാജസ്ഥാന് രണ്ട് റണ്സ് ജയം പഞ്ചാബിന് വേണ്ടി ക്യാപ്റ്റന് കെ.എല്.രാഹുലും മായങ്ക് അഗര്വാളും മികച്ച തുടക്കമാണ് നല്കിയത്. ഇരുവരും ചേര്ന്ന് ആദ്യ വിക്കറ്റില് 120 റണ്സാണ് കൂട്ടിച്ചേര്ത്തത്. രാഹുല് 23 പന്തില് 49 റണ്സും മായങ്ക് അഗര്വാള് 43 പന്തില് 67 റണ്സുമാണ് നേടിയത്. എന്നാല് കാര്ത്തിക് ത്യാഗിയുടെ അവസാന ഓവറില് അതെല്ലാം അപ്രസക്തമാകുകയായിരുന്നു.